Ukraina võimud ärgitavad riigi lõunaosas asuva Hersoni linna elanikke jätkuvate Venemaa rünnakute tõttu evakueeruma, vahendas uudistekanal CNN.
„Olen inimestele öelnud, et Herson on praegu üks ohtlikumaid linnu. Seetõttu olen palunud neil ette kujutada, et nad lähevad mõneks nädalaks puhkusele. Neil võib olla lihtsam seda teed minna. Aga sellele vaatamata on linnas palju inimesi,” ütles Hersoni juhtkonna liige Dmõtro Poddubnõi.
Idapoolses rindelinnas Bahmutis on järel vaid mõned tsiviilisikud, edastas Ukraina president Volodõmõr Zelenski täna kolmapäeval sotsiaalmeedias.
„Eelmisel aastal elas seal 70 000 inimest. Nüüd on tsiviilisikuid järel vaid üksikud,” märkis ta.
Bahmutis „pole kohta, mis ei oleks verega kaetud. Pole ühtegi tundi, mil ei oleks kuulda kohutavat suurtükiväe mürinat,” edastas Zelenski. „Siiski peab Bahmut vastu,” lisas ta.